*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 24ης Μαΐου 1983

σχετικά με διαδικασία βάσει του άρθρου 85 της συνθήκης ΕΟΚ

(IV/181 - Cematex)

(Τα κείμενα στην αγγλική, γαλλική, γερμανική, ιταλική και ολλανδική γλώσσα είναι τα μόνα αυθεντικά)

(83/252/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 17 της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως τα άρθρα 6 και 8,

την απόφαση 71/337/ΕΟΚ (2), σύμφωνα με την οποία η Επιτροπή, σε εφαρμογή του άρθρου 85 παράγραφος 3 της συνθήκης, θέσπισε την εξαίρεση, έως τις 30 Νοεμβρίου 1982, της αποφάσεως της Ευρωπαϊκής Επιτροπής Κατασκευαστών Κλωστοϋφαντουργικού Υλικού ( Cematex) περί εκδόσεως του κανονισμού εκθέσεων των ΙΤΜΑ (Διεθνής Έκθεση κλωστοϋφαντουργικών μηχανών),

την αίτηση ανανεώσεως της εν λόγω αποφάσεως που υπέβαλε στις 19 Νοεμβρίου 1981 η Cematex,

ύστερα από τη δημοσίευση του βασικού περιεχομένου του κανονισμού εκθέσεων των ΙΤΜΑ, σύμφωνα με το άρθρο 19 παράγραφος 3 του κανονισμού αριθ. 17, στην Επίσημη Εφημερίδα των Ευρωπαϊκών Κοινοτήτων αριθ. C 20 της 25ης Ιανουαρίου 1983,

ύστερα από συνεννόηση με τη Συμβουλευτική Επιτροπή Συμπράξεων και Δεσποζουσών Θέσεων,

Εκτιμώντας:

Ι

(1) ότι η Cematex αποτελεί ένωση χωρίς νομική προσωπικότητα, που συστήθηκε το 1953· ότι, στο πλαίσιο των καθηκόντων της, η Cematex είναι υπεύθυνη για την οργάνωση μιας ΙΤΜΑ ανά τετραετία · ότι με το ρόλο της αυτό σχετίζονται τόσο η κοινοποίηση της 25ης Οκτωβρίου 1962, όσο και η αίτηση ανανεώσεως της αποφάσεως εξαιρέσεως, που είχε λάβει η Επιτροπή στις 24 Σεπτεμβρίου 1971, κατ' εφαρμογή του άρθρου 85 παράγραφος 3 της συνθήκης·

(2) ότι οι ακόλουθες εθνικές ενώσεις, που αριθμούν ως μέλη τους την πλειοψηφία των κατασκευαστών κλωστοϋφαντουργικού υλικού των αντίστοιχων χωρών τους, έχουν προσχωρήσει στη Cematex :

- Fachgemeinschaft Textilmaschinen im Verein Deutscher Maschinenbau-Anstalten EV (VDMA)

Lyoner Strasse, 18

D-6000 Φρανκφούρτη/am Main 71, Γερμανία,

- Syndicat des constructeurs belges de machines textiles (Symatex)

21, rue de Drapiers

B-1050 Βρυξέλλες, Βέλγιο,

- Union des constructeurs de materiel textile de France (UCMTF),

10, avenue Hoche

F-75382 Παρίσι-Cedex 08, Γαλλία,

- British Textile Machinery Association (BTMA)

220/224, The Royal Exchange

GB-Manchester M2 7BX, Μεγάλη Βρετανία,

- Associazione costruttori italiani di macchinario per l'industria tessile (ACIMIT)

Via Tevere, 1

I-20123 Μιλάνο, Ιταλία,

- Groep Textielmachines van de Vereniging voor de Metaal- en de Elektrotechnische Industrie (FME)

Bredevater 20

NL-2715 CA Zetermeer, Κάτω Χώρες,

- Societe suisse des constucteurs de machines (VSM), Groupe «Machines textiles»

4, Kirchenweg

CH-8032 Ζυρίχη, Ελβετία·

(3) ότι το καταστατικό της Cematex δεν τροποποιήθηκε από τότε που εκδόθηκε η απόφαση 71/337/ΕΟΚ· ότι, εξαιτίας αυτού, ενδείκνυται η αναδρομή σ' αυτή, όσον αφορά το βασικό περιεχόμενο του εν λόγω καταστατικού·

(4) ότι το βασικό περιεχόμενο του κανονισμού εκθέσεων της ΙΤΜΑ είναι τη στιγμή αυτή το εξής:

α) οι συμμετέχοντες στην ΙΤΜΑ δεσμεύονται να τηρούν, εκτός από τον κανονισμό της, όλες τις αποφάσεις που θα ληφθούν αργότερα από τους διοργανωτές για λόγους τάξεως και ασφαλείας·

β) τα υλικά που γίνονται αποδεκτά από την ΙΤΜΑ είναι οι μηχανές κλωστοϋφαντουργίας, πλεκτικής, τα εξαρτήματά τους, οι ραπτομηχανές και οι μηχανές για τη βιομηχανία ενδυμάτων, ο εξοπλισμός και τα όργανα μετρήσεως και ελέγχου, καθώς και οι εγκαταστάσεις και τα ηλεκτρικά μηχανήματα που χρησιμοποιούνται στην κλωστοϋφαντουργία ή τη βιομηχανία ενδυμάτων·

γ) στο πλαίσιο της ΙΤΜΑ μπορεί να χρησιμοποιηθούν για την επίδειξη των εξαρτημάτων μόνο μηχανήματα των εκθετών·

δ) ως εκθέτες γίνονται δεκτές μόνον οι εταιρίες που, όσον αφορά τα επιδεικνυόμενα υλικά, ικανοποιούν τουλάχιστον δύο από τις τρεις λειτουργίες «σύλληψη», «κατασκευή», «πώ- ληση», και πληρούν τους ακόλουθους όρους:

- με την υπογραφή της αιτήσεως εγγραφής στην ΙΤΜΑ, οι εκθέτες δεσμεύονται να μην παρουσιάσουν, όσο διαρκεί το έτος της ΙΤΜΑ και κατά το προηγούμενο έτος, ούτε άμεσα ούτε έμμεσα, με τη διαμεσολάβηση οποιουδήποτε πράκτορα ή άλλου μεταπωλητή, μηχανές κλωστοϋφαντουργίας ή πλεκτικής, καθώς και μακέτες, πιστά αντίγραφα των εν λόγω μηχανών - με εξαίρεση κάθε άλλο διαφημιστικό υλικό, η παρουσίαση του οποίου είναι πλέον απολύτως ελεύθερη - σε οποιαδήποτε έκθεση, σαλόνι ή άλλη εθνική ή διεθνή εκδήλωση, στις χώρες που καλύπτει ο κανονισμός (1),

- ολοι οι κατασκευαστές, που συνδέονται με συμφωνία εκχωρήσεως αδείας ή τεχνικής συνεργασίας, μπορούν να εκθέσουν στην ΙΤΜΑ τα μηχανήματα ή εξαρτήματα που είναι αντικείμενο της συμφωνίας αυτής. Παρόλα αυτά, εάν ο ένας ή άλλος παρουσιάσουν κατά τη διάρκεια του έτους της ΙΤΜΑ ή το προηγούμενο έτος, ένα ή περισσότερα μηχανήματα, που ήταν αντικείμενο της συμφωνίας, σε κάποια άλλη έκθεση, σαλόνι ή εκδήλωση μιας χώρας που καλύπτει ο κανονισμός, το γεγονός αυτό συνεπάγεται εξίσου τον αποκλεισμό του άλλου συνεταίρου για όλο το φάσμα του προγράμματός του που καλύπτει η εν λόγω συμφωνία,

- εάν στην ΙΤΜΑ συμμετέχουν πολυεθνικές εταιρίες ή επιχειρήσεις του ιδίου ομίλου, οι προαναφερόμενες υποχρεωτικές διατάξεις εφαρμόζονται σε όλες τις επιχειρήσεις του ομίλου, που συνιστούν την πολυεθνική εταιρία·

ε) η αθέτηση της ανωτέρω υποχρέωσης συνεπάγεται αυτόματα τον αποκλεισμό από τη διεξαγόμενη ΙΤΜΑ και την απώλεια των καταβληθεισών εγγυήσεων ή τη μη αποδοχή στην επόμενη·

στ) κατά το έτος της ΙΤΜΑ και κατά το προηγούμενο έτος, η Cematex μπορεί να εγκρίνει, έπειτα από αίτηση, τη διάθεση των κλωστοϋφαντουργικών μηχανημάτων σε εκθέτες σε άλλες εκθέσεις ή σαλόνια, που πραγματοποιούνται σε μια από τις χώρες που καλύπτονται από τον κανονισμό, υπό τους ακόλουθους όρους:

- τα μηχανήματα αυτά πρέπει να χρησιμεύουν αποκλειστικά στην επίδειξη μηχανών ή εξοπλισμών που δεν έγιναν δεκτοί στην ΙΤΜΑ, πρέπει να έχουν κατασκευαστεί προ διετίας και να έχουν ήδη παρουσιασθεί σε προηγούμενες εκθέσεις,

- πρέπει να έχουν απομακρυνθεί ή καλυφθεί όλα τα σήματα ή ενδείξεις που είναι δυνατόν να επιτρέψουν την αναγνώριση των μηχανημάτων,

- δεν πρέπει να αναληφθεί επί τόπου καμία προσπάθεια εμπορικής προωθήσεως (διαφήμιση, αναπροσαρμογή καταλόγων, προσφορών, κλπ.) αυτών των μηχανημάτων,

- η παρουσία αυτών των μηχανημάτων στις προαναφερόμενες εκδηλώσεις πρέπει να έχει εγκριθεί προηγουμένως από τη Cematex, που θα έχει τη δυνατότητα να αρνηθεί την έγκριση, εάν η χορήγησή της είναι δυνατόν να χρησιμοποιηθεί για την άμεση ή έμμεση καταστρατήγηση του κανονισμού,

- την έγκριση αυτή θα μπορεί να τη ζητήσουν μόνον οι κατασκευαστές που εκθέτουν στην ΙΤΜΑ·

ζ) η Cematex μπορεί να εγκρίνει, ύστερα από αίτηση, τη συμμετοχή σε μια έκθεση που δεν εξυπηρετεί κανένα σκοπό πωλήσεως, η οποία όμως εξυπηρετεί αποκλειστικά:

- τους σκοπούς της προβολής κάποιας συγκεκριμένης περιοχής ή ιστορικούς σκοπούς,

- επιστημονικούς ή εκπαιδευτικούς σκοπούς (π.χ. συνέδρια, πανεπιστήμια),

- το δημόσιο συμφέρον (π.χ. άμυνα, ασφάλεια στους χώρους εργασίας, εργονομία, προστασία του περιβάλλοντος χώρου)·

ο αριθμός και ο τύπος των μηχανημάτων πρέπει να ανταποκρίνονται στο χαρακτήρα της εκδηλώσεως·

η) δεν θεωρούνται εκθέσεις ή σαλόνια η παρουσίαση από έναν κατασκευαστή, στις δικές του εγκαταστάσεις ή στις εγκαταστάσεις των θυγατρικών του εταιριών, μηχανημάτων δικής του κατασκευής, ούτε η παρουσίαση από αντιπροσώπους, διανομείς, εμπόρους, ή μεταπωλητές, στις δικές τους εγκαταστάσεις ή σε εκείνες που χρησιμοποιούν μόνιμα, μηχανήματα που διακινούν στο εμπόριο·

θ) η Γενική Γραμματεία, η Οργανωτική Επιτροπή και οι εθνικές ενώσεις εξουσιοδοτούνται να ασκούν ελέγχους, για να εξασφαλίσουν, από την πλευρά τους, την τήρηση των υποχρεώσεων που έχουν αναλάβει οι κατασκευαστές που συμμετέχουν στην ΙΤΜΑ·

ι) εάν ένας εκθέτης αποκλεισθεί από την ΙΤΜΑ ή απορριφθεί η αίτηση αποδοχής σ' αυτήν, ή η συμμετοχή του σε μια εκδήλωση ή ιδιαίτερη έκθεση (1), συμπεριλαμβανομένης και της περίπτωσης με σκοπό επίδειξης, η Γραμματεία της Cematex τον ενημερώνει σχετικά με συστημένη επιστολή, αναφέροντας τους λόγους της αποφάσεώς της· ο εκθέτης έχει τη δυνατότητα αντικρούσεως της αποφάσεως αυτής μέσα σε δεκατέσσερις ημέρες, ασκώντας την προσφυγή του είτε ενώπιον επιτροπής διαιτησίας είτε ενώπιον του αρμόδιου δικαστηρίου του τόπου όπου διεξάγεται η ΙΤΜΑ·

(5) ότι η Cematex οργάνωσε υπό την αιγίδα της δύο ΙΤΜΑ από τότε που εκδόθηκε η απόφαση 71/337/ΕΟΚ, τη μία στο Μιλάνο το 1975, και την άλλη στο Αννόβερο το 1979· ότι δεν απορρίθηκε καμία αίτηση αποδοχή σ' αυτές τις ΙΤΜΑ που ανταποκρινόταν στους όρους που προβλέπονται στον κανονισμό·

ότι, αντίθετα, δόθηκε σειρά απορριπτικών απαντήσεων σε αιτήσεις που δεν πληρούσαν τους εν λόγω όρους· ότι, υπό τις συνθήκες αυτές, και για να εξασφλαισθεί η αντικειμενική εφαρμογή του κανονισμού εκθέσεων ΙΤΜΑ, η Cematex καθιέρωσε, έπειτα από αίτηση της Επιτροπής, την προαναφερόμενη διαδικασία προσφυγής (βλ. σημείο Ι, 4, γ))·

(6) ότι αποδείχθηκε ότι οι εκθέτες ορισμένων μηχανημάτων και εξοπλισμού που δεν έγιναν δεκτοί στην ΙΤΜΑ, χρειάζονται, στο πλαίσιο των εκθέσεών τους, την παρουσία κλωστοϋφαντουργικών μηχανών για την επίδειξη του υλικού τους· ότι η Cematex τροποποίησε, έπειτα από αίτηση της Επιτροπής, τον κανονισμό της κατά τέτοιο τρόπο, ώστε να είναι από εδώ και στο εξής δυνατή η έγκριση της παρουσίας κλωστοϋφαντουργικών μηχανών σε ανάλογες εκθέσεις, κατά το έτος της ΙΤΜΑ και κατά το προηγούμενο έτος (βλ. σημείο Ι, 4, ζ))·

(7) ότι, από εδώ και πέρα είναι εξίσου δυνατή, η έγκριση, οποιαδήποτε χρονική στιγμή, της συμμετοχής σε εκθέσεις που εξυπηρετούν επιστημονικούς, εκπαιδευτικούς, ιστορικούς σκοπούς ή το δημόσιο συμφέρον (βλ. σημείο Ι, 4, ζ))·

(8) ότι, εξάλλου, από δω και στο εξής, η παρουσίαση των μηχανημάτων από έναν κατασκευαστή ή από τους αντιπροσώπους του στις αντίστοιχες εγκαταστάσεις τους είναι απόλυτα ελεύθερη (βλ. σημείο Ι, 4, η))· ότι το ίδιο ισχύει για τη συμμετοχή σε εκθέσεις με διαφημιστικό υλικό, όπως φωτογραφίες, καταλόγους κλπ., με εξαίρεση τις μακέτες που απεικονίζουν πιστά τα μηχανήματα (βλ. σημείο Ι, 4, δ), 1η περίπτωση)·

(9) ότι ενδείκνυται τέλος να υπενθυμισθεί ότι το κλωστοϋφαντουργικό υλικό, και ιδίως τα μηχανήματα, συνιστούν τις περισσότερες φορές βαρειά και περίπλοκα σύνολα που πρέπει να παρουσιασθούν σε λειτουργία, η μετακίνηση και εγκατάσταση των οποίων συνεπάγονται ιδιαίτερα σημαντικά έξοδα και απαιτούν την τεχνική και χρηματοδοτική συμμετοχή των κατασκευαστών· ότι, υπό τις συνθήκες αυτές, γίνεται ιδιαίτερα αισθητή η ανάγκη αναχαιτίσεως της τάσεως εξαπλώσεως των εκθέσεων στον εν λόγω τομέα·

(10) ότι, έπειτα από τη δημοσίευση που έγινε βάσει του άρθρου 19 παράγραφος 3 του κανονισμού αριθ. 17, δεν της κοινοποιήθηκε από τρίτους οποιαδήποτε παρατήρηση ικανή να τροποποιήσει τις εκτιμήσεις της Επιτροπής σε σχέση με τον κανονισμό της ΙΤΜΑ·

ΙΙ

(11) ότι, για τους ίδιους λόγους που εκτέθηκαν ήδη στην απόφαση 71/337/ΕΟΚ, στην οποία πρέπει να ανατρέξουμε, οι ακόλουθες ρυθμίσεις που ενέκρινε η Cematex σχετικά με τον κανονισμό των ΙΤΜΑ συνιστούν απόφαση ενώσεως επιχειρήσεων και εμπίπτουν στην απαγόρευση του άρθρου 85 παράγραφος 1 της συνθήκης:

- η δέσμευση των εκθετών να μη συμμετέχουν, κατά το έτος της ΙΤΜΑ και κατά το προηγούμενο έτος, ούτε άμεσα, ούτε έμμεσα με τη διαμεσολάβηση εμπορικών πρακτόρων ή με την παρουσίαση μακετών, σε οποιαδήποτε εθνική ή διεθνή εκδήλωση που διοργανώνεται στις χώρες που καλύπτει ο κανονισμός αυτός, με εξαίρεση ορισμένες περιπτώσεις που έχει εγκρίνει η Cematex,

- ο αποκλεισμός από τη διεξαγόμενη ΙΤΜΑ, ή η μη αποδοχή, στην επόμενη, των μηχανημάτων οποιουδήποτε κατασκευαστή, που τα έχει εκθέσει ή επιτρέψει να εκτεθούν, ακόμα και με τη μορφή μακετών, σε άλλες εθνικές ή διεθνείς εκδηλώσεις,

- ο αποκλεισμός από την ΙΤΜΑ του κατασκευαστή που έχει συμβληθεί με συμβόλαιο εκχωρήσεως αδείας ή τεχνικής συνεργασίας, όσον αφορά τα μηχανήματα ή εξαρτήματα, αντικείμενα του συμβολαίου, σε περίπτωση που ο αντισυμβαλλόμενος του παρουσιάζει, κατά το έτος της ΙΤΜΑ ή το προηγούμενο έτος, ένα ή περισσότερα από τα μηχανήματα αυτά σε άλλες εκθέσεις σε μία από τις χώρες που καλύπτει ο κανονισμός,

- ο αποκλεισμός από την ΙΤΜΑ όλων των επιχειρήσεων του ιδίου ομίλου ή των πολυεθνικών εταιρειών, εάν κάποια απ' αυτές έχει συμμετάσχει, κατά το έτος της ΙΤΜΑ ή το προηγούμενο έτος, σε άλλες εκθέσεις σε μία απ' τις χώρες που καλύπτει ο κανονισμός,

- η απαγόρευση χρησιμοποίησης άλλων μηχανημάτων, εκτός από τα μηχανήματα των εκθετών για σκοπούς επιδείξεως των εξαρτημάτων στο πλαίσιο μιας ΙΤΜΑ,

- η έγκριση της Cematex, που καθιστά δυνατή τη διάθεση κλωστοϋφαντουργικών μηχανών σε εκθέτες που συμμετέχουν σε άλλες εκθέσεις στις χώρες που καλύπτει ο κανονισμός, για σκοπούς επιδείξεως μηχανημάτων ή εξαρτημάτων, που δεν έγιναν αποδεκτά στην ΙΤΜΑ, υπό τον απαράβατο όρο τα μηχανήματα αυτά να έχουν κατασκευασθεί πριν από μια διετία και να έχουν ήδη παρουσιασθεί σε προγενέστερες εκθέσεις, όπως και να μην είναι εμφανές το σήμα τους·

ΙΙΙ

(12) ότι, χάρη στις πολυάριθμες ελαστικότερες τροποποιήσεις που επέφερε η Cematex στον κανονισμό των ΙΤΜΑ (βλ. σημείο Ι, 4, δ), 1η περίπτωση, στ) ζ), η)) ο κανονισμός αυτός είναι δυνατόν να εφαρμόζεται στο εξής με αντικειμενικότερο και πολύ λιγότερο καταναγκαστικό τρόπο·

ότι, υπό τις συνθήκες αυτές, η απόφαση εξαίρεσης της Επιτροπής της 24ης Σεπτεμβρίου 1971 μπορεί να ανανεωθεί σε εφαρμογή του άρθρου 8 παράγραφος 2 του κανονισμού αριθ. 17 γιατί οι προϋποθέσεις εφαρμογής του άρθρου 85 παράγραφος 3 εξακολουθούν να πληρούνται για τους ίδιους λόγους που εκτίθενται στην εν λόγω απόφαση· ότι πράγματι η συγκέντρωση των εκδηλώσεων που πραγματοποιείται με τον κανονισμό των ΙΤΜΑ επιτρέπει ειδικά την αντιμετώπιση, με ελάχιστα έξοδα, σχεδόν του συνόλου της προσφοράς των μηχανών, πράγμα που έχει σαν αποτέλεσμα να παροτρύνει τους παραγωγούς, να προσανατολίζει καλύτερα τους καταναλωτές προσφέροντάς τους μία πλήρη εικόνα της αγοράς χωρίς πολλές μετακινήσεις και να ευνοεί την εμπορία των προϊόντων· ότι, επίσης, ο κανονισμός των ΙΤΜΑ, λαμβανομένης υπόψη και της ευκαμψίας που του έχει δοθεί (βλ. σημείο Ι, 4, δ), 1η περίπτωση, στ), ζ), η)) δεν περιλαμβάνει περιορισμούς μη απαραίτητους για να επιτευχθούν τα πλεονεκτήματα που απορρέουν από την ορθολογική οργάνωση των αγορών και των εκθέσεων και δεν περιορίζει τον ανταγωνισμό μεταξύ των ενδιαφερομένων οικονομικών παραγόντων·

ότι, εξάλλου, ρήτρες που αναφέρονται στα σημεία Ι, 4, δ), 2η και 3η περίπτωση, εγγράφονται στα πλαίσια των στόχων που επιδιώκονται από τον κανονισμό των ΙΤΜΑ, δηλαδή την ορθολογική οργάνωση των αγορών και των εκθέσεων των υφαντουργικών μηχανών και πληρούν τις προϋποθέσεις εφαρμογής του άρθρου 85 παράγραφος 3 για λόγους ανάλογους με εκείνους που εκτίθενται στην απόφαση 71/337/ΕΟΚ και αναφέρονται παραπάνω·

(13) ότι, κατά συνέπεια, μία ευνοϊκή συνέχεια μπορεί να δοθεί στο αίτημα της Cematex για ανανέωση της απόφασης της Επιτροπής της 24ης Σεπτεμβρίου 1971· ότι αυτή, λαμβανομένου υπόψη του τετραετούς ρυθμού των ΙΤΜΑ, μπορεί να ανανεωθεί για μία περίοδο που θα εκπνέει την 31η Δεκεμβρίου 1995·

(14) ότι, για λόγους αντίστοιχους με εκείνους που εκτίθενται στην απόφαση 71/337/ΕΟΚ η παρούσα απόφαση θα πρέπει να συνοδεύεται με υποχρεώσεις,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ανανεώνεται, έως τις 31 Δεκεμβρίου 1995, η απόφαση εξαιρέσεως που είχε λάβει η Επιτροπή στις 24 Σεπτεμβρίου 1971 βάσει του άρθρου 85 παράγραφος 3 της συνθήκης για την ίδρυση της Ευρωπαϊκής Οικονομικής Κοινότητας, υπέρ της αποφάσεως της Cematex περί εκδόσεως του κανονισμού εκθέσεως των ΙΤΜΑ.

Άρθρο 2

Η Cematex γνωστοποιεί στην Επιτροπή αμελλητί όλες τις περιπτώσεις εξαιρέσεως και αρνήσεως της αποδοχής σε μία ΙΤΜΑ, ή της συμμετοχής σε μία εκδήλωση ή ειδική αγορά και θα αναφέρει τους λόγους. Άρθρο 3

Η παρούσα απόφαση απευθύνεται στις εξής ενώσεις επιχειρήσεων:

- Comite europeen des constructeurs de materiel textile (Cematex)

4, Kirchenweg

CH-8032 Ζυρίχη, Ελβετία,

- Fachgemeinschaft Textilmaschinen im Verein Deutscher Maschinenbau - Anstalten EV (VDMA)

Lyoner Strasse, 18

D-6000 Φρανκφούρτη/am Main 71, Γερμανία,

- Syndicat des constructeurs belges de machines textiles (Symatex)

21, rue des Drapiers,

B-1050 Βρυξέλλες, Βέλγιο,

- Union des constructeurs de materiel textile de France (UCMTF)

10, avenue Hoche,

F-75382 Παρίσι-Cedex 08, Γαλλία,

- British Textile Machinery Association (BTMA)

220/224 The Royal Exchange

GB-Manchester M2 7BX, Μεγάλη Βρετανία,

- Asssociazione costruttori italiani di macchinario per l'industria tessile (ACIMIT)

Via Tevere, 1

I-20123 Μιλάνο, Ιταλία,

- Groep Textielmachines van de Vereniging voor de Metaal- en de Elektrotechnische Industrie (FME)

Bredewater, 20,

NL-2715 CA Zoetermeer, Κάτω Χώρες,

- Societe suisse des constructeurs de machines (VSM), Groupe «Machines textiles»

4, Kirchenweg,

CH-8032-Ζυρίχη, Ελβετία.

Έγινε στις Βρυξέλλες, στις 24 Μαΐου 1983.

Για την Επιτροπή

Frans ANDRIESSEN

Μέλος της Επιτροπής

(1) ΕΕ αριθ. 13 της 21. 2. 1962, σ. 204/62.

(2) ΕΕ αριθ. L 227 της 8. 10. 1971, σ. 26.

(1) Τις δέκα χώρες της ΕΟΚ, καθώς και την Ελβετία, την Αυστρία, την Ισπανία, τη Φινλανδία, τη Νορβηγία, την Πορτογαλία, τη Σουηδία και την Τουρκία.

(1) Με τον όρο «εκδήλωση ή ιδιαίτερη έκθεση» νοούνται ειδικά εκείνες που αναφέρονται στο σημείο 4 υπό στ) και ζ) παραπάνω.